
JOSS WOOD

DEN HEMMELIGE ARVINGEN

Oversatt av Ida Brox Hunter

Miniserie: Dynastiets dilemma


Hete møter, penger, forfengelighet og familiehemmeligheter. Lidenskapen ligger i genene. Velkommen inn i familien Ryder-Whites luksuriøse verden i miniserien Dynastiets dilemma. Dette er del fire.

Joss Wood elsker bøker, kaffe og reiser, spesielt til ville steder i Sør-Afrika og … alle steder. Hun er gift og mor til to ungdommer. Hun er også slaven til to katter og en hund på størrelse med en liten ku. Etter en karriere i lokal økonomisk samfunnsutvikling og forretningsvirksomhet, skriver Joss nå på fulltid fra hjemmet sitt i KwaZulu-Natal i Sør-Afrika.


PROLOG

Knightsbridge, London

Sutton Marchant håndhilste på den eldste av de to velkledde advokatene, mens den yngre advokaten skulte på ham. Sannsynligvis fordi han var kledd i en utvasket genser og slitte Leviʼs-bukser, og fordi skrivebordet hans fløt over av papirer og kaffekopper. Han hadde vært oppe hele natten og redigert, og var trett og utbrent. Han ville aller helst legge seg for å sove i tre dager, men dette møtet hastet visst.

Sutton viste advokatene til sofaen og ba dem sette seg. Hva i helvete var det som var så viktig? Det kunne ikke være jobbrelatert, for det var agenten og utgiverne hans som tok hånd om det juridiske. Og Sam var administrerende direktør for firmaet deres, MarchBent, som drev med trading av aksjer og kryptovaluta. Hvis møtet hadde noe med MarchBent å gjøre, var Sam den første de ville kontaktet. Så hva ville de?

«Hva kan jeg gjøre for dere?» spurte Sutton.

Den yngre advokaten trakk ut en mappe fra stresskofferten sin og la den på salongbordet foran Sutton, som så ned på den og hevet øyenbrynene. Den eldre mannen lente seg tilbake, kneppet opp dressjakken sin og kremtet.

«Som nevnt, er jeg Tom Gerard, seniorpartner i Gerard & Pinkler. Dette er min kollega, Albert Cummings. Vi representerer adopsjonsbyrået Tate-Handler.»

Sutton rettet seg opp med bankende hjerte. Det var sytten år siden sist han snakket med noen fra adopsjonsbyrået. Da hadde han og adoptivforeldrene hans møtt en av representantene, og han husker at han ble tildelt en brun konvolutt og fortalt at den inneholdt et brev fra hans biologiske mor. Han hadde sagt til representanten at han ikke var interessert i hvem hun var eller hva hun hadde å si.

Siden hun ikke ville ha ham som baby, ville han ikke ha noe med henne å gjøre nå. Ikke trengte han henne heller.

«Jeg er ikke interessert i å ha kontakt med den biologiske moren min», sa Sutton kjølig.

«Så du vet hvem hun er?» spurte Gerard.

Han tenkte på den uåpnede brune konvolutten innelåst i safen. «Jeg har aldri ønsket å vite det. Jeg vil fortsatt ikke vite noe om omstendighetene rundt min herkomst.»

De utvekslet et bekymret blikk. «Vel, det er jo litt problematisk, ettersom vi er her for å fortelle deg at du er arvingen av et sparefond oppført av den biologiske faren din. Som arving eier du også aksjer i et stort selskap, og du forvalter selv fondet når du fyller trettifem. Det er bare noen dager til, ikke sant?»

Sutton nikket. Han gned seg i ansiktet igjen og forsøkte å tvinge blodet opp i hjernen.

«Er jeg arvingen hans? Finnes det aktiva?» Sutton så på hyllen over skrivebordet sitt, der bøkene hans sto på utstilling. Han var en bestselgende forfatter, og medeier av et svært så vellykket handelsselskap. Han og søsteren hans hadde arvet millioner av de velstående foreldrene sine. Faren hans var en verdenskjent økonom, og moren jobbet innen hagebruk. De var begge små grener på slektstreet til den engelske kongefamilien. Han og Thea eide Marchant House i Sussex, en stor herregård som hadde vært i familien i over tre hundre år, og som de hadde gjort om til et hotell.

De hadde ikke akkurat dårlig råd. Han trengte ingenting fra den biologiske faren sin.

«Jeg er ikke interessert», sa Sutton, og lente seg tilbake med armene i kryss. «Du kan si til ham at han kan finne seg en annen arving.»

Cummings krympet seg. «Det er ikke så lett, Mr. Marchant. Han døde kort tid etter at du ble født. Vi har forvaltet fondet i de siste trettifem årene.»

Skulle kan føle seg trist fordi en mann han aldri hadde kjent døde for over tretti år siden? Sutton trakk på skuldrene. Han hadde allerede sørget over foreldrene sine i årevis, og hadde ingen tårer igjen å felle over en mann han ikke kjente.

«Det er ikke mitt problem», sa Sutton. «Jeg ba aldri om denne arven, og jeg vil ikke ha den. Gi den til de andre slektningene hans.»

«Han ga instruksjoner om at fondet ikke kunne gis videre til hans nære familie.»

«Så gi det til konen hans, elskeren hans eller en venn!»

Gerard ristet på hodet. «Det går heller ikke. Personen han var i et forhold med døde for et par år siden.»

«Jeg vil ikke ha det!» Sutton holdt seg over neseryggen.

«Jeg er lei for å høre det», sukket Gerard. «Men den eneste måten du kan kvitte deg med fondet på, er å overta det. Når det er under din forvaltning, kan du likvidere aktivaene og gjøre hva du vil med det. Du kan for eksempel donere alle pengene til en veldedighet.»

Det var ingen dårlig plan. Sutton hvilte ankelen på kneet. «Bra. Jeg  skal signere hva enn som trengs for å få det til å skje.»

«Faren din …»

«Min far og min mor døde i en bilulykke for fem år siden», avbrøt Sutton Gerard med kald stemme.

«Din biologiske far ville at du skulle vite at han ikke visste om adopsjonen før i etterkant. Avtalene den biologiske moren din gjorde med adopsjonsbyrået, hindret ham i å finne ut identiteten din.»

Sutton vred seg i stolen. Å diskutere omstendighetene rundt herkomsten hans føltes som et svik mot foreldrene hans.

Gerard fortsatte. «Når du selv forvalter fondet, kan du gjøre som du vil med aktivaene, men …»

Aha. Her kom haken. Sutton stålsatte seg.

« … du kan bare gjøre det etter at du har tilbrakt to hele måneder i Portland, Maine, og deltatt på det årlige valentinsdagsballet til Ryder International.»

Hva? Mente han alvor?

«Hvis du oppfyller de kravene, kan du selge aksjene til hvem som helst unntatt broren til velgjøreren din, og bruke velstanden slik det passer deg best.»

«Vent, la meg se om jeg har forstått dette riktig. Jeg må bo i Portland i to måneder, og gå på et ball? Og etter det kan jeg gjøre hva jeg vil med fondet? Det er … helsprøtt.»

«Vel, nærmere bestemt må du bo på The Rossi Inn i de to månedene, men ja.»

«Sier han noe om at jeg må anerkjenne ham som min biologiske far?» spurte Sutton.

«Nei», sa Gerard. «Testamentet nevner ingenting om at du må avdekke at han er faren din. Men du burde være klar over at det er enkelte som gjerne vil finne ut hvem som eier aksjene i selskapet.»

«Hvorfor det?» spurte Sutton.

«Fondet eier fjerdeparten av aksjene i et multinasjonalt familiedrevet selskap. Broren til den biologiske faren din har ønsket å kjøpe aksjene de siste trettifem årene, men vi kunne ikke selge dem til ham eller til noen andre. Din biologiske onkel har presset oss i årevis om å avsløre hvem eieren er, men vi hverken kan eller vil avsløre identiteten din.»

«Og jeg kan ikke selge aksjene til ham hvis jeg ønsker det?»

Gerard ristet på hodet. «De hadde en uoverensstemmelse, og det står oppført i din fars testamente at du ikke kan selge til onkelen din eller noen av hans etterkommere.»

Familiedrama. Han hadde fått nok av det i tenårene og tjueårene, og trengte det ikke fra mennesker han ikke kjente.

Sutton lurte på hvor mye penger det dreide seg om. Hvis han var heldig, var det snakk om noen millioner dollar. Den veldedige organisasjonen til foreldrene hans ville glede seg over et hvilket som helst bidrag. Det var dyrt å ta hånd om sårbare barn.

«Hvilket beløp ligger arven på?»

«Oppimot hundre og femti millioner dollar.»

Herlighet.

Han så glimtet i øynene deres. De trodde nok at pengene fristet ham. De gjorde det, men ikke på den måten de trodde. Foreldrene hans var dedikerte filantroper, og stiftelsen deres begynte å bli skrapet. Han, Thea og hans bestevenn Sam donerte penger til dem så ofte de kunne, men takket være koronapandemien var brønnen snart tørr. Hvis han likviderte fondet, ville stiftelsen være rustet resten av livet hans. Han kunne ikke forestille seg en bedre bruk av pengene enn å støtte saken som foreldrene hans brant så sterkt for.

Han kunne jobbe hvor som helst, og han hadde ingen kjæreste som holdt ham bundet til London. Å tilbringe to måneder over dammen og gå på ball, ble ikke noe problem. Han håpet bare at hotellet var anstendig. Men for hundre og femti millioner dollar ville han sovet i telt.

Sutton klødde seg i hodet og så på mappen på bordet. «Jeg antar at all dokumentasjonen er inni den?» De nikket. «Ved å åpne den mappen får jeg altså vite hvem den biologiske faren min er. Blir jeg i tillegg tvunget til å vite hvem den biologiske moren min er?»

Gerard ristet på hodet. «Nei, det står ingenting i mappen om din biologiske mor.»

Bra. Han var fortsatt ikke interessert i henne. I voksen alder hadde han ikke ønsket å erstatte adoptivforeldrene med noen, så hva var vel poenget i å finne ut hvem hun var eller hvorfor hun hadde adoptert ham bort?

Sutton tok mappen og åpnet den, vel vitende om at dette nå var hans problem, eller i det minste ville bli det i en nær fremtid.

*

Jeg, Benjamin James Ryder-White, bosatt i staten Maine, Cumberland County, erklærer at dette testamentet er oppført i henhold til mine ønsker.


1

Portland, Maine

Han var her …

Lowrie Lewis parkerte den ti år gamle sedanen sin ved siden av en veldig dyr SUV. Hun var ikke sikker på hva hun hadde gjort for å fortjene  kun å ha én gjest å ta seg av de neste to månedene. Frokost til én, ett sengetøyskift og klesvask for én person. Vidunderlig. Hun var også helt over seg av lykke, for denne engelskmannen hadde betalt et svimlende beløp for å få hele gjestgiveriet for seg selv. Det var alltid fredelig på gjestgiveriet midt på vinteren, men han hadde betalt henne en sum som tilsvarte en smekkfull gjesteliste, hvilket aldri skjedde på denne tiden av året.

Og fordi han hadde betalt den enorme regningen i forkant, kunne hun renovere badene, bytte ut sengetøyet og gi noen av gjesterommene et nytt strøk maling.

Lowrie så seg over skulderen og så at Rhan, ettåringen hennes, hadde sovnet under den korte kjøreturen hjem fra butikken. Mr. Marchant hadde kommet tidligere enn antatt, tenkte hun og skar en grimase. Hun ville være her for å ta ham imot selv. Paddy hadde nok bare overrakt ham nøklene og vist ham opp trappen.

Grandonkelen hennes, Carlo, gjestgiveriets opprinnelige eier, hadde vært en langt bedre vert enn den irritable Paddy. Han var selve paradigmet på gjestfrihet. Carlo ville stelt i stand kaffe og kake, satt en rose i en vase på brettet og fått livshistorien til forfatteren Sutton Marchant i løpet av en halvtime.

Hun var ikke særlig pratsom, men etter å ha jobbet her i tenårene, og igjen da hun kom hjem fra New York etter at livet hennes gikk i grus, visste hun hvordan hun skulle få en gjest til å føle seg velkommen. Paddy, som hadde arvet rettighetene til driften av huset etter Carlo, gjorde ikke det.

Lowrie så opp på det treetasjes, lavendelfargede huset og smilte. Hun elsket den snodige bygningen som sto på kanten av en liten klippe. Nedenfor huset kvernet det stormfulle vannet i Casco Bay, og iskalde bølger skylte inn over den vesle stranden de brukte på sommeren. Huset hadde en veranda som strakte seg rundt hele underetasjen. Tre av rommene hadde tilhørende balkonger, deriblant det største rommet, som gjesten deres nå okkuperte. Svarte vinduslemmer sto i perfekt kontrast til lavendeltonen, og på sommeren sto hagen i fullt flor.

Interiøret var like vidunderlig som utsiden av huset, med behagelige møbler, fantastisk kunst og samleobjekter. Det var et sted som oppfordret deg til å senke skuldrene og nyte utsikten mot havet og skogen.

Hun elsket dette stedet. Det var hjemme.

Men det var også arbeidsplassen hennes, og hun hadde mye å gjøre. Hun gikk ut av bilen, slamret igjen døren og kikket opp. En mann kledd i mørkeblå jeans, hettegenser og en ermeløs anorakk gikk ut på balkongen og bort til det snødekte rekkverket, og hun gransket profilen hans mens hun prøvde å overse det bankende hjertet sitt.

Han så ut til å være i midten av trettiårene, og sikkert en nitti høy, bredskuldret, med lange bein og kraftige armer. I profil kunne hun se den lange nesen hans og det brune, rufsete håret. Den definerte haken og sterke kjeven var dekket av skjeggstubber.

Veltrent, muskuløs og sexy …

Han så også intelligent ut, tenkte Lowrie. Men også litt fortapt og trist. Og hun skulle likt å vite hvorfor.

Lowrie ristet på hodet, senket blikket og åpnet bakdøren på bilen. Hun åpnet spennen på bilsetet til Rhan og løftet babyen inntil brystet sitt. Sutton Marchant var en gjest, og hun var ikke på leting etter en mann.

Hun hadde sønnen sin, en jobb hun elsket, og bestemoren og tanten sin nede i veien. Og den irritable Paddy. Det var et år siden Rex forlot henne, og seks år siden hun flyttet fra New York og fra moren sin og sin daværende forlovede. Hjertet hennes verket fortsatt av all smerten de situasjonene hadde påført henne.

Hun visste ikke om hun noen gang ville risikere hjertet sitt igjen. Det hadde blitt tråkket på altfor mange ganger til at hun ville ta den sjansen.

Marchant var en gjest som alle andre, og hun skulle behandle ham som en.

*

Han burde drepe Maribeth. Han likte henne riktignok, og hun var morsom og herlig. Men hun hadde ingen nytte for ham lenger, og det var på tide at hun røk ut …

Sutton Marchant blunket da fingre knipset foran ansiktet hans, og ansiktet til søsteren hans, som også var hans personlige assistent, kom i fokus. Karakteren Maribeth lignet veldig på Thea, syntes han. Langt, blondt hår, grønne øyne, liten og slank. Men i motsetning til Thea, var Maribeth en fri sjel. Kanskje han skulle beholde henne i enda et kapittel eller to.

Thea kløp ham, og Sutton klynket og skulte olmt mot henne. «Jeg hater når du gjør det», mumlet han.

«Og jeg hater når du blir fjern når jeg snakker til deg», sa Thea. Sutton lente seg tilbake i stolen og la beina i kryss. Thea, effektiv som alltid, satt på stolen overfor ham og bladde gjennom nettbrettet sitt.

Sutton så seg rundt på den nye arbeidsplassen sin og tok inn synet av rotet. Det sto minst fire uåpnede esker med ting han ikke kunne være foruten. Bøker, notatblokker, referansestoff, tre ordbøker og to synonymordbøker. Han skulle ønske han kunne knipse med fingrene og trylle dem plass i bokhyllen.

Eller at Thea kunne bli her i noen dager til og gjøre det for ham. Men hun måtte tilbake til familien sin i London.

Han hadde leid gjestgiveriet i to måneder, i tråd med testamentet, men Thea hadde forhandlet med eieren om ikke å ta inn andre gjester mens han bodde der, og kompensert dem for tapte inntekter.

Han fikk fullstendig privatliv, var alene på dette historiske stedet. Han var ikke berømt som George Clooney, men han ble gjenkjent ofte nok til at det opplevdes som ubehagelig for ham.

«Som nevnt, blir du servert frokost, for det er inkludert i prisen. Men hvis du vil ha lunsj eller middag, må du avtale det med dem i forveien, Sutt, ikke først når du er sulten», forklarte Thea. «Den bærbare PC-en din er satt opp, og det er også printeren din. Og du er koblet til Wi-Fi.»

Utmerket. Så snart hun hadde dratt, skulle han sette seg til rette ved skrivebordet foran vinduet og begynne arbeidet. Men han ble kanskje nødt til å sitte med ryggen til panoramautsikten mot klippene, stranden og havet, for den var ekstremt distraherende.

Men dæven, som han gledet seg til å løpe langs den øde kystlinjen.

«Du har et videomøte med redaktøren din klokken tre i morgen», sa Thea og kikket på nettbrettet sitt. Thea var en fantastisk personlig assistent. Hun var også en pest og en plage, men hun holdt ham i sjakk. Hun håndterte hjemmesiden hans, e-postene hans og lagde oppdaterte utlegg på sosiale medier. Hun planla gjesteopptredenene hans, skrev taler for ham og holdt orden på livet hans generelt.

Hun var barrieren mellom ham og omverdenen.

«Jeg sender deg en tekstmelding med en påminner.» Hun trommet fingrene mot nettbrettet med et engstelig uttrykk. «Det er ikke for sent å ombestemme seg og dra hjem til London, Sutt», sa Thea. «Dette er ikke en by du kjenner inn og ut, som New York eller LA.»

Hun trodde ikke han kunne finne veien ut av en papirpose. Han var glad i henne, men hun kunne være en ordentlig masekråke.

«Stiftelsen trenger pengene, Thea.»

«Jeg trenger deg i London, Sutton.»

Han så det vemodige blikket hennes, og plutselig innså han hvorfor hun ikke var like entusiastisk som ham angående hans midlertidige bosted. Han reiste seg, la armene rundt henne og gynget henne fra side til side. «Bekymrer du deg for at jeg skal ha med familien Ryder-White å gjøre, Thea?»

«Nei, selvsagt ikke!»

Svaret hennes lød ikke overbevisende. Han løftet haken hennes. «Lillesøster, du er familien min. Du og barna dine, og muligens også den digre slampen du kaller din ektemann.»

«Også kjent som bestevennen din», påpekte Thea.

Han viftet bort ordene hennes. «Jeg har aldri vært interessert i den biologiske familien min, og det vet du. Mamma og Pappa var foreldrene mine, og du er søsteren min. Jeg bryr meg ikke om familien Ryder-White.»

Herregud, for en tosk han var som ung mann. Hvis han kunne dratt tilbake i tid og banket litt vett inn i hodet sitt, ville han ikke nølt. Ved å distansere seg fra familien sin lenge før foreldrenes bortgang, hadde han fått søsteren sin til å tvile på kjærligheten og hengivenheten hans. Thea snufset og hvilte pannen mot brystet hans.

«Hør her, Thea, hvis jeg må bo i Portland og dra på et fjollete ball for å sikre meg hundre og femti millioner, så skal jeg gjøre det. Tenk på hva stiftelsen kan utrette med så mye penger.»

«Vi kan endelig bygge enda et barnehjem eller to», sa Thea oppglødd. «Vi kan også etablere flere stipender.»

«Jeg må gjøre dette. For stiftelsen, og for mamma og pappa. De hadde forventet det av meg.»

«Tullprat! De ville vært stolte av deg, men de hadde ikke forventet det. Og du vet de ville støttet deg uansett hva du valgte å gjøre med pengene.» Hun skar en grimase og sukket. «De sa bestandig at du hadde rett til å kjenne dine biologiske foreldre.»

Foreldrene hans ble sjokkert da han fortalte dem at han ikke var interessert i å finne sin biologiske familie, og overrasket over hvor bastant han var når det gjaldt dette. De protesterte, og viet mye tid på å forsikre ham om at de støttet ham, til det punktet at han begynte å tro de ønsket å bli kvitt ham. Huff, så usikker han hadde vært på foreldrenes kjærlighet til ham.

Og ja, han var fortsatt preget av å bli avvist av sine biologiske foreldre. Til tider lurte han fortsatt på om foreldrene hans angret på at de adopterte ham, særlig siden de hadde fått Thea et par år etter adopsjonen.

Han hadde heldigvis sluttet fred med foreldrene sine et par år før de døde, og ville levd et lykkelig liv uten å vite hvem de biologiske foreldrene hans var.

Identiteten til hans biologiske far ble tvunget på ham, men han hadde ingen intensjoner om å fortelle noen at han var sønnen til Benjamin Ryder-White og nevøen til Callum Ryder-White. Han var ikke interessert i å bli det nyeste medlemmet av den velstående, berømte familien. Han grøsset bare ved tanken. Han ville bare ha Bens penger så han kunne donere dem til barnehjemmet.

Men det innebar å være borte fra Thea i to måneder, gå glipp av bursdagen til tvillingene hennes og å etterlate MarchBent i Sams skikkede hender.

«Jeg må ringe etter en drosje», sa Thea og klappet ham på brystet.

«Nei, jeg kjører deg til flyplassen», sa Sutton, og så seg rundt etter nøklene til leiebilen.

Han fant dem på skrivebordet og la dem i baklommen på buksene.

«Jeg må ta noen telefoner før vi drar. Jeg går inn på det tomme naborommet», sa Thea. «Ti minutter?»

«Greit.»

Sutton så at hun åpnet døren for å gå, og i samme øyeblikk ga hun fra seg et lite skrik og hoppet bakover. Sutton var alltid beskyttende overfor lillesøsteren sin, så han stormet bort til henne og stanset da han fikk se den slanke skikkelsen stående foran henne. Neven hennes var hevet, som om hun var i ferd med å banke på døren. Han tok inn synet av det hjerteformede ansiktet, den friske huden og den fristende munnen hennes. Det mørkebrune håret var strøket bak ørene, og kinnbeina var skarpe nok til å slipe glass. Men øynene hennes … herregud, de kunne tvinge ham i senk.

De hadde samme farge som blått hav i sollyset, og lange, tykke, svarte øyenvipper fremhevet den uvanlige blågrønne fargen.

«Hei», kvitret Thea. «Beklager at jeg skrek, men du skremte meg!»

Kvinnen smilte med rette, hvite tenner. «Nei, det var min feil.» Øynene hennes pilte mellom ham og Thea. «Jeg beklager, jeg trodde det bare var Mr. Marchant som skulle bo hos oss, men du er selvfølgelig hjertelig velkommen, Mrs. Marchant. Har du og din ektemann funnet dere til rette?»

«Jeg blir ikke boende, men det gjør broren min», sa Thea og tok et skritt tilbake mens hun pekte mot ham. «Jeg er Thea Marchant-Bentley. Dette er broren min, Sutton Marchant.»

Kvinnen så på ham. «Hyggelig å møte dere begge. Jeg er Lowrie Lewis, og driver dette stedet.»

Low … Ree … det var et uvanlig navn, tenkte Sutton.

Lowrie møtte blikket hans og smilte, og Sutton hørte lyden av hjerteslagene sine i ørene. Pokker. Han ville dra henne inn på rommet, sparke ut søsteren og finne ut om hun smakte så deilig som hun så ut.

Fanken. Han trengte ikke denne distraksjonen nå.

«Når ønsker du frokost i morgen, Mr. Marchant? Og rengjøring av rommet?»

Han klarte ikke å tenke.

Thea, velsigne henne, kastet seg ut i samtalen. «Kall ham Sutton, Lowrie. Broren min er forfatter, og jobber og sover til de merkeligste tider. Så kanskje du kan ta det på sparket? Bare lov meg at dersom du ikke har sett ham på noen dager, så banker du på døren for å sjekke om han fortsatt lever, ok?»

Sutton glodde på henne. «Festlig. Det har bare skjedd én gang.»

«Og det var nok for meg», svarte Thea. «Ikke isoler deg her inne i timevis i strekk. Ta pauser og få deg frisk luft.»

Han løp femten til tjuefem kilometer daglig, og var ikke en fullstendig døgenikt. Men Thea likte å mase, og han lot henne holde på.

«Du skulle ta noen telefoner, Thea?» sa Sutton.

Thea nikket. «Stemmer. Hyggelig å møte deg, Lowrie.»

«I like måte», sa Lowrie da Thea gikk forbi henne. Hun så på Sutton igjen og gransket rotet på gulvet, og han så at hun ristet diskré på hodet.

«Det ser ille ut nå, men jeg skal få orden på det om en dag eller to», forsikret Sutton henne, og han visste ikke hvorfor.

Han leide dette stedet til en latterlig pris, og hvis han ville dekke hver centimeter av det med papirer, så kunne han det. Men av en eller annen idiotisk grunn ville han ikke at denne kvinnen skulle tro at han var en slask.

«Middag?» spurte hun.

Ba hun ham ut? Han skulle gjerne takket ja, men han hadde lovet å kjøre Thea til flyplassen, og var ikke tilbake før etter åtte. «Jeg må kjøre Thea til flyplassen, men tar gjerne middag med deg senere.»

Hun stirret på ham, og munnen hennes dannet en perfekt O. Så rødmet hun og gynget på hælene. «Å, beklager. Jeg mente … skal du spise på gjestgiveriet i kveld? Som nevnt, serverer vi middag og lunsj hvis du avtaler det med oss i forkant.»

Fanken. Han anstrengte seg for ikke å rødme, og prøvde å fremstå nonsjalant. «Ah. Jeg misforsto. Beklager. Nei, jeg finner noe. Hvor lang tid i forkant må maten bestilles?»

Hun rynket den veldig vakre nesen sin. «Hvis du vil ha et treretters måltid, må jeg vite det på morgenen. Hvis du vil ha et grillet ostesmørbrød, holder det med en halvtimes varsel.»

«Er du en god kokk?» spurte han nysgjerrig.

Hun trakk på skuldrene. «Jeg kan følge en oppskrift.» Lowrie så på klokken sin. «Jeg må komme meg videre. Det var hyggelig å møte deg, Mr. Marchant. Gi meg beskjed om det er noe annet du trenger.»

«Takk», svarte Sutton. «Og kall meg Sutton.»

Hun nikket. «Sutton …» Hun snudde seg for å gå, så snudde hun seg brått mot ham igjen. «Bare én ting til … Jeg har en ett år gammel sønn. Han får tenner, så hvis du hører ham gråte, er det årsaken.» Hun pekte mot taket. «Jeg bor på loftet over deg, så hvis du hører meg gå rundt eller babyen gråte, kan du ringe meg, så går jeg bare ned i underetasjen. Telefonnummeret mitt står i brosjyren i kommodeskuffen.»

Han sov som regel tungt, og reagerte sjelden på lyder, så han trodde ikke det skulle bli noe problem. «Det skal jeg.»

Lowrie vinket og gikk mot trappen. Han ville følge etter henne, men minnet seg selv på at han hadde dummet seg nok ut for en dag. Og det faktum at hun hadde et barn, gjorde henne fullstendig utilgjengelig. Hun sa ingenting om barnefaren var med i bildet, men selv om hun var alenemor, gikk han aldri ut med kvinner med barn.

Altfor mye bagasje, takk.

9788284265889.jpg
/s

SMA OG STORE NYHETER









